CELEX: 52020PC0455
Language: da
Date: 2020-08-24
Title: Forslag til RÅDETS GENNEMFØRELSESAFGØRELSE om midlertidig støtte til Polen i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet

EUROPA-KOMMISSIONEN
            Bruxelles, den 24.8.2020
            COM(2020) 455 final
            2020/0214(NLE)
            Forslag til
            RÅDETS GENNEMFØRELSESAFGØRELSE
            om midlertidig støtte til Polen i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets forordning (EF) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 6. august 2020 anmodede Polen om finansiel støtte fra Unionen under SURE-forordningen. I henhold til SURE-forordningens artikel 6, stk. 2, har Kommissionen hørt de polske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med arbejdsfordelingsordninger og lignende foranstaltninger, der er indført som reaktion på covid-19-pandemien. Foranstaltningerne vedrører navnlig:
            
            
               (1)en midlertidig nedsættelse af socialsikringsbidragene for selvstændige og virksomheder med op til 50 medarbejdere for at beskytte arbejdspladser som reaktion på covid-19-udbruddet. Nedsættelsen gjaldt i perioden marts-maj 2020. Enheder, der beskæftiger op til 10 personer og — i de fleste tilfælde — selvstændige kunne få fuld nedsættelse, mens der for enheder med mellem 10 og 50 medarbejdere gjaldt en nedsættelse på 50 % 
            
            
               (2)en ydelse for indstilling af aktiviteten for selvstændige og personer ansat på civilretlige kontrakter, som har oplevet et indtægtstab som følge af krisen. Foranstaltningen består i udbetaling af en engangsydelse til selvstændige (50 % eller 80 % af mindstelønnen, afhængigt af indtægtstabet) og personer ansat på atypiske arbejdskontrakter (op til 80 % af mindstelønnen) som kompensation for den tabte indtægt 
            
            
               (3)tilskud til lønninger og socialsikringsbidrag på den betingelse, at der er konstateret et fald i omsætningen som følge af krisen. Virksomhederne kan uafhængigt af deres størrelse anmode om midlertidig medfinansiering af deres omkostninger til løn og socialsikringsbidrag 
            
            
               (4)tilskud til selvstændige uden ansatte. Tilskuddene består i en midlertidig medfinansiering af en del af omkostningerne ved at drive forretning som fysisk person uden nogen ansatte. Tilskuddets størrelse afhænger af faldet i omsætningen og udgør mellem 50 % og 90 % af mindstelønnen 
            
            
               (5)en foranstaltning, hvorunder der ydes lån, der kan konverteres til tilskud, til selvstændige, mikrovirksomheder og ikke-statslige organisationer. Under foranstaltningen ydes der mikrolån på op til 5 000 PLN. Lånene kan konverteres til tilskud, hvis modtageren opretholder sin aktivitet i tre måneder efter lånets udbetaling. Polen har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Polen i henhold til SURE-forordningen til støtte for ovennævnte foranstaltninger.
            
            
               •Sammenhæng med de gældende regler på samme område
            
            
               Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
            
            
               Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
            
            
               •Sammenhæng med Unionens politik på andre områder
            
            
               Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Retsgrundlaget for dette instrument er Rådets forordning (EU) 2020/672.  
            
         
         
            
               •Nærhedsprincippet (for områder, der ikke er omfattet af enekompetence) 
            
            
               Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
            
            
               Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
            
            
               •Proportionalitetsprincippet
            
            
               Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
            
            
               •Konsekvensanalyse
            
            
               På grund af forslagets hastende karakter er der ikke foretaget nogen konsekvensanalyse.
            
            
               4.VIRKNINGER FOR BUDGETTET
            
            
               Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
            
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·en sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
            
               2020/0214 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om midlertidig støtte til Polen i henhold til Rådets forordning (EU) 2020/672 til mindskelse af risiciene for arbejdsløshed i en nødsituation som følge af covid-19-udbruddet
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 6. august 2020 anmodede Polen om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og dets socioøkonomiske konsekvenser for arbejdstagerne. 
            
            
               (2)Covid-19-udbruddet og de ekstraordinære foranstaltninger, som Polen har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Polen at have et offentligt underskud og en offentlig gæld på henholdsvis 9,5 % og 58,5 % af bruttonationalproduktet (BNP) ved udgangen af 2020. Ifølge Kommissionens mellemliggende sommerprognose 2020 forventes Polens BNP at falde med 4,6 % i 2020. 
            
            
               (3)Covid-19-udbruddet har fastlåst en væsentlig del af arbejdsstyrken i Polen. Dette har ført til en pludselig og kraftig stigning i de offentlige udgifter i Polen som følge af en nedsættelse af socialsikringsbidragene for selvstændige og virksomheder med op til 50 medarbejdere, en ydelse for indstilling af aktiviteten til selvstændige og personer ansat på civilretlige kontrakter, tilskud til lønninger og socialsikringsbidrag, tilskud til selvstændige, som ikke har nogen medarbejdere, og lån, der kan konverteres til tilskud, til selvstændige, mikrovirksomheder og ikke-statslige organisationer, jf. betragtning 4-8. 
            
            
               (4)Nærmere bestemt blev der ved "lov af 2. marts 2020 om specifikke løsninger vedrørende forebyggelse, modvirkning og udryddelse af covid-19, andre smitsomme sygdomme og krisesituationer som følge heraf"
                  2
               , som der henvises til i Polens anmodning af 6. august 2020, indført en midlertidig nedsættelse af socialsikringsbidragene for selvstændige og virksomheder med op til 50 medarbejdere for at beskytte arbejdspladser som reaktion på covid-19-udbruddet. Nedsættelsen gjaldt i perioden marts-maj 2020. Enheder, der beskæftiger op til 10 personer og — i de fleste tilfælde — selvstændige kunne få fuld nedsættelse, mens der for enheder med mellem 10 og 50 medarbejdere gjaldt en nedsættelse på 50 % Den midlertidige nedsættelse af socialsikringsbidragene kan betragtes som svarende til en arbejdsfordelingsordning som omhandlet i forordning (EU) 2020/672, da ordningen for så vidt angår selvstændige skal beskytte dem mod en nedsættelse eller et tab af indkomst og for så vidt angår virksomheder med op til 50 medarbejdere skal støtte de medarbejdere, der forbliver i ansættelse, indtil foranstaltningen udløber. Den midlertidige nedsættelse af socialsikringsbidragene medfører mistede indtægter for regeringen, som i henhold til Rådets forordning (EU) 2020/672 kan betragtes som svarende til offentlige udgifter.
            
            
               (5)Derudover har myndighederne indført en ydelse for indstilling af aktiviteten for selvstændige og personer ansat på civilretlige kontrakter, som har oplevet et indtægtstab som følge af krisen. Foranstaltningen består i udbetaling af en engangsydelse til selvstændige (50 % eller 80 % af mindstelønnen, afhængigt af indtægtstabet) og personer ansat på atypiske arbejdskontrakter (op til 80 % af mindstelønnen) som kompensation for den tabte indtægt. 
            
            
               (6)Der er indført mulighed for tilskud til lønninger og socialsikringsbidrag på den betingelse, at der er konstateret et fald i omsætningen som følge af krisen. Virksomhederne kan uafhængigt af deres størrelse anmode om midlertidig medfinansiering af deres omkostninger til løn og socialsikringsbidrag. Tilskuddene til lønninger og socialsikringsbidrag kan betragtes som svarende til arbejdsfordelingsordninger som omhandlet i forordning (EU) 2020/672, idet de vedrører udgifter i virksomheder, der anvender arbejdsfordeling, frivilligt nedsætter arbejdstiden, eller har fastholdt medarbejdere frem til de senest tilgængelige data, og det er en betingelse, at virksomhederne fastholder medarbejderne enten i den periode, hvor de arbejder på nedsat tid, eller frem til de senest tilgængelige data. 
            
            
               (7)Myndighederne har også indført tilskud til selvstændige uden ansatte. Tilskuddene består i en midlertidig medfinansiering af en del af omkostningerne ved at drive forretning som fysisk person uden nogen ansatte. Tilskuddets størrelse afhænger af faldet i omsætningen og udgør mellem 50 % og 90 % af mindstelønnen. 
            
            
               (8)Endelig har myndighederne indført en foranstaltning, hvorunder der ydes lån, der kan konverteres til tilskud, til selvstændige, mikrovirksomheder og ikke-statslige organisationer. Under foranstaltningen ydes der mikrolån på op til 5 000 PLN. Lånene kan konverteres til tilskud, hvis modtageren opretholder sin aktivitet i tre måneder efter lånets udbetaling. For at leve op til kravet om at udgøre offentlige udgifter, bør kun udgifter relateret til lån, der rent faktisk konverteres til tilskud, være omfattet af forordning (EU) 2020/672. 
            
            
               (9)Polen opfylder de i artikel 3 i forordning (EU) 2020/672 nævnte betingelser for at anmode om finansiel støtte. Polen har forelagt Kommissionen passende dokumentation for, at de faktiske og planlagte offentlige udgifter efter den 1. februar 2020 er steget med 11 668 118 894 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Der er tale om en pludselig og kraftig stigning, som er forbundet med både nye foranstaltninger og en udvidelse af en eksisterende foranstaltning, der omfatter en betydelig del af virksomhederne og arbejdsstyrken i Polen. 
            
            
               (10)Kommissionen har hørt Polen og konstateret, at der er sket en pludselig og kraftig stigning i de faktiske og planlagte offentlige udgifter, der er direkte forbundet med arbejdsfordelingsordninger og lignende foranstaltninger, jf. artikel 6 i forordning (EU) 2020/672. 
            
            
               (11)Der bør derfor ydes finansiel støtte med henblik på at hjælpe Polen med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet.
            
            
               (12)Denne afgørelse bør ikke berøre udfaldet af eventuelle sager om forvridning af det indre marked, som anlægges, navnlig i henhold til artikel 107 og 108 i TEUF. Den fritager heller ikke medlemsstaterne for i henhold til artikel 108 i TEUF at underrette Kommissionen om eventuelle statsstøtteprojekter.
            
            
               (13)Polen bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang landet har afholdt disse udgifter.
            
            
               (14)Afgørelsen om at yde finansiel støtte er blevet truffet under hensyntagen til de eksisterende og forventede behov i Polen samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller har planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes. Navnlig er lånebeløbet fastsat således, at det sikrer overensstemmelse med de forsigtighedsregler, der gælder for låneporteføljen som fastsat i Rådets forordning (EU) 2020/672 —
            
            
               VEDTAGET DENNE AFGØRELSE: 
            
         
         
            
               Artikel 1
            
            
               Polen opfylder betingelserne i artikel 3 i forordning (EU) 2020/672.  
            
            
               Artikel 2
            
            
               1.Unionen stiller et lån på højst 11 236 693 087 EUR til rådighed for Polen. Lånet har en maksimal gennemsnitlig løbetid på 15 år.
            
            
               2.Rådighedsperioden for den finansielle støtte, der ydes ved denne afgørelse, er 18 måneder fra den første dag efter denne afgørelses ikrafttræden. 
            
            
               3.Kommissionen stiller Unionens finansielle støtte til rådighed for Polen i maksimalt 10 rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt. 
            
            
               4.Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale, træder i kraft. 
            
            
               5.Polen afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med finansieringen. 
            
            
               6.Kommissionen træffer afgørelse om størrelsen af raterne og frigivelsen heraf samt om tranchernes størrelse. 
            
            
               Artikel 3 
            
            
               Polen kan finansiere følgende foranstaltninger:
            
            
               en nedsættelse af socialsikringsbidragene som fastsat i artikel 31zo i lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf for den del af udgifterne, der vedrører støtte til selvstændige og, for så vidt angår virksomheder med op til 50 medarbejdere, for den del af udgifterne, der vedrører medarbejdere, der fastholdes i beskæftigelse
            
            
               en ydelse for indstilling af aktiviteten for selvstændige og personer ansat på civilretlige kontrakter som fastsat i artikel 15zq og artikel 15zua i lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf
            
            
               tilskud til lønninger og socialsikringsbidrag til virksomheder, der benytter arbejdsfordeling eller frivilligt har nedsat arbejdstiden, eller som har fastholdt medarbejderne, som fastsat i artikel 15g, 15ga, 15gg, 15zzb, 15zze og 15zze2 i lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf
            
            
               tilskud til selvstændige uden ansatte som fastsat i artikel 15zzc i lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf 
            
            
               lån, der kan konverteres til tilskud, til selvstændige, mikrovirksomheder og ikke-statslige organisationer, for så vidt angår det beløb, der rent faktisk konverteres til tilskud, som fastsat i artikel 15zzd og 15zzda i lov af 2. marts 2020 om specifikke løsninger til forebyggelse, modvirkning og udryddelse af covid-19, andre smitsomme sygdomme og krisesituationer som følge heraf. 
            
            
               Artikel 4
            
            
               Polen underretter senest den [DATO: seks måneder efter datoen for offentliggørelsen af denne afgørelse] og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
            
            
               Artikel 5
            
            
               Denne afgørelse er rettet til Republikken Polen.
            
         
         
            
               Artikel 6
            
            
               Denne afgørelse offentliggøres i Den Europæiske Unions Tidende. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.
               
               
                  
                     (2)
                  
                        Dz.U. 2020 poz. 374 som ændret.